જો કે અમિતાભ અને જયાજીના લગ્નજીવનમાં આવેલા ઉતાર ચઢાવ અથવા આંતરીક ઘર્ષણની વાતો કદી સપાટી પર – મીડીયામાં આવી નથી, એ તેમના પરિવાર સુધી જ સીમીત રહી છે. ફિલ્મી પત્રિકાઓમાં તેમનો આંતરકલહ જૂજ પ્રસંગોએ જ પ્રસ્તુત થયો છે. જો કે ભારતીય સિનેમાજગતમાં સંબંધો બનવાની અને તૂટવાની વાતો સૌપ્રથમ આ પત્રિકાઓ જ બહાર પાડે છે, અને મોટે ભાગે જેમના વિશે આ સમાચારો છપાય છે તેઓ પોતે જ છપાવે છે. તેમની સાથે ફિલ્મનું નસીબ જોડાયેલું હોય છે, કલાકારોનું ભાગ્ય, નિર્માતાઓના પૈસા અને શાખ – ઘણું આ પત્રિકાઓના સમાચારો પર આધાર રાખે છે. પણ અમિતાભનું કહેવું છે કે પરિવારનું કોઈ વ્યક્તિ જ્યાં સુધી આવા સમાચાર ન ફેલાવે ત્યાં સુધી પત્રિકાઓને માટે એવા સમાચારો મેળવવું અઘરું છે. અમિતાભ માને છે કે તેમના પરિવારે કદી આ પ્રકારના પ્રચારનો સહારો લીધો નથી, તેઓ કહે છે કે લગ્નના ઘણા વર્ષો થઈ ગયા, માન-અપમાન અથવા ખેંચતાણ આપસમાં થઈ હોય તેને જીવનનો સ્વભાવિક નિયમ સમજીને જ વર્ત્યા છીએ. મિથુન ચક્રવર્તીની એક વાત પણ અહીં ટાંકી છે જેમાં તેઓ કહે છે, “ઈંડસ્ટ્રીમાં ફક્ત એક જ મહિલાથી હું ડરું છું, અમારો સંબંધ ભાઈ બહેનનો હોવાથી શું થયું, જયાજીના વ્યક્તિત્વ સામે હું સમેટાયેલો જ રહું છું. મને લાગે છે કે અમિતાભ જેવા મૂડી માણસને સાચવવાની ક્ષમતા ફક્ત એક જ વ્યક્તિમાં છે એ છે જયાજી.”